- రెపొరేటు 25 బేసిస్‌ పాయింట్ల మేర తగ్గింపు
-  ఆరు శాతానికి చేరనున్న రివర్స్‌రెపొ రేటు
-  బ్యాంకులలో పెరగనున్న నగదు నిల్వలు
-  తక్కువ వడ్డీకే రుణాల లభ్యతకు ఆస్కారం
-  దేశ ఆర్థిక వ్యవస్థకు సరికొత్త ఊతం..
-  ఈ ఏడాది మన వృద్ధిరేటు 7.6 శాతానికి
-  ఆర్‌బీఐ 'పరపతి' విధాన సమీక్షను వెల్లడించిన రాజన్‌
ముంబయి: ద్రవ్య లభ్యతను సులభతరం చేస్తూ ..ఆర్థిక వ్యవస్థకు ఊతం ఇచ్చే ధోరణితో 'భారతీయ రిజర్వు బ్యాంకు' (ఆర్‌బీఐ) ముందుకు సాగుతున్నట్లు మరోమారు స్పష్టమైంది. మంగళవారం ఆర్‌బీఐ గవర్నర్‌ రఘురామ్‌ రాజన్‌ నేతృత్వంలో నిర్వహించిన ఆర్‌బీఐ 'ద్రవ్య పరపతి విధాన' సమీక్షలో తీసుకున్న నిర్ణయాలు ఇదే విషయాన్ని స్పష్టం చేస్తున్నాయి. తాజా ఆర్‌బీఐ విధానం తక్కువ పొదుపు.. ఎక్కువ వ్యయం ధోరణి వైపునకు ప్రజలను మళ్లించేలా ఉంది.
నగదు లభ్యత పెంచేలా చర్యలు...
 2016-17 ఆర్థిక సంవత్సరం తొలి పరపతి విధాన సమీక్షలో ఆర్‌బీఐ మార్కెట్‌ వర్గాలు ఊహించినట్లుగా రెపోరేటును 25 బేసిస్‌ పాయింట్ల మేర తగ్గించింది. దీంతో ఈ కీలక వడ్డీరేటు 6.5 శాతానికి చేరింది. దాదాపు అయిదేండ్ల (మార్చి 2011) తరువాత రెపోరేటు ఇంత తక్కువ స్థాయికి చేరడం ఇదే తొలిసారి. ఆర్‌బీఐ చర్యతో తక్కువ వడ్డీరేట్లకే ఎక్కువ మొత్తంలో రుణ లభ్యత పెరగనుంది.
తాజా విధానంతో బ్యాంకులు ఆర్‌బీఐ వద్ద ఉంచాల్సిన రోజువారీ 'నగదు నిల్వల నిష్పత్తి' (సీఆర్‌ఆర్‌) 95 శాతం నుంచి 90 శాతానికి పరిమితం చేసింది. దీనికి తోడు బ్యాంకులు తమ వద్ద అధికంగా ఉన్న నిధులను ఆర్‌బీఐ వద్ద నిల్వ ఉంచినందుకు కేంద్ర బ్యాంకు అందించే 'రివర్స్‌రెపో రేటు'ను ఆర్‌బీఐ ఆరు శాతానికి పెంచింది. గత కొంత కాలంగా తమ వద్ద చాలినంత నగదు లభ్యత లేని కారణంగా ఆర్‌బీఐ వడ్డీరేట్ల తగ్గింపు ఫలాలను వినియోగదారులకు చేర్చలేకపోతున్నట్లు చెబుతూ వస్తున్న బ్యాంకులకు ఈ దఫా సమీక్షతో రాజన్‌ ఊరట కలిగించారు. బ్యాంకుల వద్ద చాలినంత నగదు లభ్యత ఉండేలా చర్యలు తీసుకున్నామని ఆయన సమీక్ష తరువాత తెలిపారు. ఇక బ్యాంకులు వీటిని సమాజంలోని అట్టడుగువర్గాల వరకు చేర్చే దిశగా చర్యలు తీసుకోవాలని ఆయన సూచించారు. రెపో రేటను తగ్గిస్తున్నట్లు వెల్లడించారు. గత ఏడాది కాలంలో ఆర్‌బీఐ రెపోరేటును దాదాపు 125 బేసిస్‌ పాయింట్ల మేర తగ్గించిందన్న రాజన్‌, పలు కారణాల వల్ల వాణిజ్య బ్యాంకులు కేవలం 60 బేసిస్‌ పాయింట్ల మేర ప్రయోజనాన్ని మాత్రమే వినియోగదారులకు అందిచాయని అన్నారు. చాలా బ్యాంకులు ఇప్పటికే వడ్డీరేట్లను తగ్గిస్తూ వచ్చాయన్న రాజన్‌ ఇకపై రుణ లభ్యతను మరింత చౌకగా మార్చనున్నట్లు తెలిపారు. బ్యాంకుల చర్యల కారణంగా రానున్న నెలల్లో దేశ ఆర్థిక వ్యవస్థలో గణనీయంగా నగదు లభ్యత పెరగుతుందని ఆశిస్తున్నట్లు వివరించారు. ఆర్థిక క్రమశిక్షణను పెంపొందించేలా చర్యలు చేపడుతున్నట్లు తెలిపారు. బ్యాంకులలో నిరర్ధక ఆస్తుల తగ్గింపుతో పాటు బ్యాలెన్స్‌షీట్‌ల ప్రక్షాళన ప్రక్రియ పట్ల సంతోషం వ్యక్తం చేశారు. ద్రవ్యోల్బణాన్ని నియంత్రణ ప్రథమ ప్రాధాన్యత అన్నారు.
పనామా విచారణలో పాలుపంచుకుంటాం..
పనామాలో నల్లదొరల భాగోతంపై ఆర్‌బీఐ దృష్టి సారించినట్లుగా ఆర్‌బీఐ గవర్నర్‌ రఘురామ్‌ రాజన్‌ తెలిపారు. ఈ జాబితాలో ఉన్న 500 మంది భారతీయులైన నల్లధన వీరుల ముసుగు లెక్కలు తేల్చే వ్యవహారపు విచారణలో ఆర్‌బీఐ కూడా పాలుపంచుకుంటుందని ఆయన వివరించారు. ప్రవాసంలో సంపన్నులు ఖాతాలు తెరిచేందుకు పలు వ్యవస్థాపరమైన కారణాలు ఉన్నాయని అన్నారు. ఈ విషయమై డిప్యూటీ గవర్నర్‌ హెచ్‌ఆర్‌ ఖాన్‌ మాట్లాడుతూ పలు సంస్థతో కూడిన విచారణ మొదలైందని అన్నారు. విచారణకు కొన్ని అంశాలు అనుమతిస్తుండగా మరికొన్ని అడ్డంకిగా నిలుస్తున్నట్లు తెలిపారు. ఈ విషయం లో ఇంకా వెలుగులోకి రాని అంశాలు చాలా ఉన్నట్లు తెలిపారు. విచారణ పూర్తయిన తరవాతే సమగ్ర సమాచారం వెలుగులోకి వస్తుందని అన్నారు.
ఈ ఏడాది వృద్ధి 7.6 శాతానికి..
 ఆర్‌బీఐ ఈ ఏడాది వృద్ధి అంచనాలను పెంచింది. ప్రస్తుత ఆర్థిక సంవత్సరంలో ఆర్థిక వ్యవస్థ 7.6 శాతం మేర వృద్ధి చెందగలదని తాము భావిస్తున్నట్లుగా ఆర్‌బీఐ తెలిపింది. రెపోరేటు తగ్గింపు చర్య దేశ ఆర్థిక వ్యవస్థకు అవసరమైన మేరకు తీసుకున్న సరైన చర్య అని రాజన్‌ అన్నారు. ఈ ఏడాది చాలినంత వర్షపాతం లేకుంటే 7.6 శాతం జీడీపీ వృద్ధిని అందుకోవడం కష్టతరమయ్యే అవకాశం ఉందని అభిప్రాయపడ్డారు. విజరు మాల్యా విషయమై ఆర్‌బీఐ గవర్నర్‌ స్పందిస్తూ.. ఇలాంటి కీలక విషయాలను మీడియా విచారణ జరపకూడదన్నారు ఏయే బ్యాంకులు ఎంత మొత్తంలో అప్పులను అందించాయి.. ఎలాంటి పరిస్థితుల నేపథ్యంలో అవి రుణాలను మంజూరు చేయాల్సి వచ్చిందన్న విషయాన్ని తాము తెలుసుకోవాల్సి ఉందని అన్నారు. పరిస్థితుల ఆధారంగా తీసుకున్న నిర్ణయం మేరకు వారిపై క్రిమినల్‌ చర్యలను పరిశీలించాల్సి ఉంటుందని అన్నారు.
ఎన్నికల నేపథ్యంలో ప్రత్యేక దృష్టి..
 దేశంలోని పలు కీలక రాష్ట్రాలలో ఎన్నికల దృష్ట్యా నగదు ప్రవాహంపై ఆర్‌బీఐ అప్రమత్తం అయింది. ఎన్నికల సమయంలో ఎన్నికలు జరుగుతున్న రాష్ట్రాలతో పాటు వాటి చుట్టు పక్కల రాష్ట్రాలలో కూడా నగదు ప్రవాహం పెరిగిపోతుండడంపై కూడా విచారణ జరపాల్సిన అవసరం ఎంతైనా ఉందని రాజన్‌ అభిప్రాయపడ్డారు. ఈ మారు జరగునున్న ఎన్నికలలో ఇది రూ.50- 60 వేల కోట్లుగానీ లేదా అంతకంటే ఎక్కువగానే ఉండే అవకాశం ఉన్నట్టు తెలిపారు. ఈ విషయమై విచారణ జరపాల్సి ఉందని అన్నారు.
మీ స్నేహితులకు రికమెండ్ చెయ్యండి